ইসলামের অনেক পন্ডিত আছেন এদেশে, ইসলাম নিয়ে প্রচুর লেখালেখিও হয়। কিন্তু ইসলামী সাহিত্যের কতগুলো দোষত্রুটি সেগুলোকে ‘অক্ষম’ ও ‘অকার্যকর’ করে রেখেছে। প্রথমত, সঠিক বিশ্বাস বা আক্বীদার ত্রুটি। আপনার বিশ্বাসেই যদি ত্রুটি থাকে তবে তো ‘সকলই গরল ভেল’! দ্বিতীয়ত, সুন্দর ভাষায় ইসলামের উপর একখানা বই পেতে বুঝি আপনাকে শতখানেক বই ঘাটতে হবে। তৃতীয়ত, একখানা ইসলামী বই পড়ে আপনি যে অবশ্যই জীবনে কিছু বাস্তবায়ন করার তাগিদ অনুভব করবেন, তেমন সম্ভাবনাও খুব কম। কারণ, দ্বীন ইসলামের আদেশ-নিষেধ বা অনুশাসনকে জীবনের সাথে সম্পর্কিত করতে ব্যর্থ হিই আমরা – খানিকটা আমাদের প্রচলিত ধর্মীয় সংস্কৃতির দোষে, আর খানিকটা আমাদের আলেমদের জীবন-বিচ্ছিন্নতার দোষে। আপনি দেখবেন মাজারে বসেই একজন ওয়াজকারী হয়তবা শির্ক বা বিদআতের উপর বক্তৃতা দিয়ে চলেছেন – তিনি বুঝতে অক্ষম যে, তিনি নিজেই শিরকের ধারক-বাহক। আবার হয়ত দেখবেন সূদের উপর খুতবা দেওয়া মসজিদের খতীব বা ইমামের বেতন জমা হচ্ছে সঞ্চয়ী হিসাবে। তিনি তার জীবনের বাস্তব প্রেক্ষাপটে সূদ চিহ্নিত করতে ব্যর্থ।